CELEX: 62007TN0398
Language: et
Date: 2007-10-31 00:00:00
Title: Kohtuasi T-398/07: 31. oktoobril 2007 esitatud hagi — Hispaania Kuningriik versus Euroopa Ühenduste Komisjon

12.1.2008   
            
            
               ET
            
            
               Euroopa Liidu Teataja
            
            
               C 8/17
            
         31. oktoobril 2007 esitatud hagi — Hispaania Kuningriik versus Euroopa Ühenduste Komisjon
   (Kohtuasi T-398/07)
   (2008/C 8/32)
   Kohtumenetluse keel: hispaania
   Pooled
   
      Hageja: Hispaania Kuningriik (esindaja: N. Díaz Abad)
   
      Kostja: Euroopa Ühenduste Komisjon
   Hageja nõuded
   
               —
            
            
               Tühistada komisjoni 4. juuli 2007. aasta otsus EÜ artikli 82 järgse menetluse kohta (juhtum COMP/38.784 — Wanadoo España versus Telefónica) ja
            
         
               —
            
            
               mõista kohtukulud välja kostjaks olevalt institutsioonilt.
            
         Väited ja peamised argumendid
   Käesolev hagi on esitatud 4. juuli 2007. aasta otsuse peale EÜ artikli 82 järgse menetluse kohta (juhtum COMP/38.784 — Wanadoo España versus Telefónica), millega komisjon määras äriühingule Telefónica, S.A. solidaarselt äriühinguga Telefónica de España S.A.U. EÜ artikli 82 rikkumise eest trahvi summas 151 875 000 eurot. Komisjoni sõnul olid need kaks äriühingut 2001. aasta septembrist kuni 2006. aasta detsembrini kohaldanud ebaausad tariife lairibajuurepääsu hulgi- ja jaeteenustele.
   Oma nõuete toetuseks esitab hageja järgmised väited:
   
               —
            
            
               EÜ artiklis 10 ja direktiivi 2002/21/EÜ (1) artikli 7 lõikes 2 sätestatud koostöökohustuse rikkumine, kuna komisjon ei andnud Hispaania reguleerivale asutusele võimalust teha temaga koostööd, et uurida võimalusi, mis oleks lubanud kõige tõhusamalt lahendada väidetavalt sooritatud rikkumist.
            
         
               —
            
            
               EÜ artikli 82 rikkumine, kuna on tehtud ilmsed hinnanguvead seoses hulgitoodete kättesaamatusega, kulude arvutamisega ja Telefónica tegevuse mõjudega konkurentidele ja tarbijatele.
            
         
               —
            
            
               EÜ artikli 82 ultra vires kohaldamine, kuna vaidlustatud otsus sekkub Hispaanias kehtivasse elektroonilisi sideteenuseid reguleerivasse õiguslikku raamistikku ja seega viib tasakaalust välja ex ante määruse ning konkurentsieeskirjad. Lisaks ei ole komisjoni saadud tulemused kooskõlas rahvusvahelise kogemuse ning Hispaania turu reaalsusega, takistades Hispaania reguleerival asutusel saavutada selle õigusliku raamistikuga kehtestatud eesmärke ning rikkudes sihtotstarbelisuse põhimõtet.
            
         
               —
            
            
               Õiguskindluse põhimõtte rikkumine, kuna vaidlustatud otsuses eeldatakse ex post muudatust ex ante määratletud õiguslikus raamistikus.
            
         
               —
            
            
               Õiguspärase ootuse põhimõtte rikkumine seoses karistatud ettevõtjaga ja teiste sellel turul tegutsevate ettevõtjatega, kuna ei järgitud õiguslikku raamistikku valdkonnas, mida telekommunikatsioonituru komisjon juba oli reguleerinud.
            
         
      (1)  Euroopa Parlamendi ja nõukogu 7. märtsi 2002. aasta direktiiv 2002/21/EÜ elektrooniliste sidevõrkude ja -teenuste ühise reguleeriva raamistiku kohta (raamdirektiiv) (EÜT L 108, lk 33; ELT eriväljaanne 13/29, lk 349).